Hversu margir hafa beðið spenntir eftir þessu ? Það er óhætt að fullyrða að næstu tvær útgáfurnar frá Blu-ray útgáfufyrirtækinu Synapse Films eru algjört „ költ “ og unnendur lélegra mynda eiga hátíð í vændum ; sér í lagi þegar „ Manos : The Hands of Fate “ ( 1966 ) er höfð í huga . Trygginga - og áburðarsölumaðurinn Harold P. Warren tók veðmáli þess efnis að hann færi létt með að búa til hryllingsmynd á eigin spýtur . Það var á kaffihúsi í Texas einn góðan veðurdag og hann krassaði niður helstu útlínur söguþráðarins á munnþurku þegar áskoruninni var tekið . Í stuttu máli fjallar myndin um ólánsama fjölskyldu sem verður fyrir barðinu á sértrúarsöfnuði á ferð sinni í kringum Texas . Söfnuðurinn heldur fjölskyldunni fanginni á afskekktu bóndabýli en hún reynir ítrekað að flýja á meðan hópurinn ákveður hver örlög hennar verða . Warren safnaði nógu miklum pening til að búa til myndina en hann dugði skammt þegar kom að leikurum og eftirvinnslu . Hópurinn samanstóð af áhugafólki og búnaðurinn var allur leigður í skamman tíma og því þurfti að hafa hraðar hendur til að skjóta allar senurnar . Einungis var hægt að mynda 32 sekúndur í einu og því voru vandræðin alls konar þegar kom að klippingu og allt hljóð var sett inn eftir á og var t.a.m. ein kona fengin til að ljá öllum kvenpersónum raddirnar . Útkoman er ein versta mynd sögunnar að margra mati . Gallarnir eru of margir til að lista upp en hún var valin til meðferðar hjá Mystery Science Theater 3000 , sem var sjónvarpsþáttur sem gekk út á að hæðast að B-myndum , og þykir sá þáttur einn sá allra fyndnasti . Þátturinn vakti athygli á myndinni sem fallin var í gleymskunnar dá og síðan þá hefur aðdáendahópurinn vaxið stöðugt . Einn slíkur aðdáandi kom höndum yfir upprunalega eintakið af myndinni og því var hægt að lagfæra hana fyrir Blu-ray útgáfu . Eftir „ Kickstarter “ söfnun fyrir átakinu safnaðist nógu mikill peningur til að ráðast í verkefnið . Criterion Collection afþakkaði pent en Synapse Films sló til . Sögurnar á bak við myndir sem þessar eru án undantekninga áhugaverðari en þær sjálfar . Warren gerði aldrei aðra mynd þrátt fyrir ítrekaðar tilraunir til að fá fjármagn fyrir þeirri næstu og sömuleiðis gekk ekki að gefa „ Manos “ út í bókaformi . John Reynolds , sem lék eitt af stærri hlutverkunum í myndinni , framdi sjálfsmorð skömmu fyrir frumsýningu myndarinnar . Fyrir hlutverk sitt notaði hann járnbúnað á löppunum sem áttu að sýna fram á takmarkaða hreyfigetu persónunnar en leikarinn snéri óafvitandi búnaðinum við sem leiddi til mikils sársauka sem hann reyndi að þrauka í gegnum með hjálp verkjalyfja . Lappirnar á Reynolds urðu fyrir varanlegum skaða og talið er að í lyfjavímu hafi hann tekið sitt eigið líf . Warren var greinilega ekki sá sleipasti í spænsku því orðið Manos þýðir hendur . Þar af leiðandi er titill myndarinnar ; „ Hands : The Hands of Fate “ . Synapse Films inniheldur blessunarlega greinargóða heimildarmynd um gerð „ Manos : The Hands of Fate “ þar sem skrautlegri sögu hennar eru gerð góð skil . Kaupendur verða að hafa einhverja gulrót eftir þessa þolraun . Eitt er þó víst ; Warren vann veðmálið . Myndin hefur , skiljanlega , fengið arfaslaka dóma hjá gagnrýnendum en þeir hrósa framtakinu hjá Synapse og segja allir að þessi hroði hafi aldrei litið jafn vel út . Næsta mynd á lista Synapse er „ Thundercrack ! “ ( 1975 ) og er henni lýst sem „ klámfenginni svartri kómedíu sem inniheldur gamaldags spennu í bland við gróf kynlífsatriði “ . Ekki margar myndir sem geta státað af þessari lýsingu . Þessi viðhafnarútgáfa er búin að vera lengi í fæðingu en útgáfudagur er 8. desember . Myndin er víðfræg í „ undirheima “ kvikmyndabálkinum en hefur ekki fengið góða útgáfu og því aldrei litið vel út á heimamarkaðnum . Fjöldi fólks leitar sér skjóls í drungalegu húsi á afskekktum stað í vonskuveðri . Eigandinn tekur á móti þeim en er grunsamleg ásýndar og ýmsir undarlegir atburðir eiga sér stað . Þessir undarlegu atburðir eru víst kynlífsleikir af öllu tagi og einhvern veginn tekst að troða górillu inn í atburðarrásina og tekur hún þátt í herlegheitunum . Ef þetta er ekki költ … Útgáfan hjá Synapse virðist ætla að verða fyrsta flokks . Um algjöra myndræna yfirhalningu er að ræða og svo er aukaefnið áhugavert . Viðtalsbútum við leikstjóra myndarinnar , Curt McDowell , hefur verið safnað saman og mynda þeir yfirlestur fyrir myndina . Jólin koma snemma í ár fyrir unnendur klámfenginna svartra kómedía með vott af spennu og smá „ dónó “ .